тѣ́мже, лю́діе, ѡбремене́нніи грѣхѝ мно́гими, припади́те къ подно́жію ікѡ́ны єя̀, со слеза́ми вопію́ще: засту́пнице мі́ра, грѣ̂шнымъ спору́чнице, умолѝ ма́терними твои́ми мл҃твами изба́вителя всѣ́хъ, да бж҃е́ственнымъ всепроще́ніемъ покры́етъ грѣхѝ на́шя и свѣ̂тлыя двє́ри ра̂йскія ѿве́рзетъ на́мъ, ты́ бо єсѝ предста́тельство и сп҃се́ніе ро́да хрс̑тіа́нскагѡ